b'\n_START_ARTICLE_\nBelobodi\xc4\x8dasti morski je\xc5\xbeek\n_START_SECTION_\nOpis\n_START_PARAGRAPH_\nBelobodi\xc4\x8dasti morski je\xc5\xbeek je eden ve\xc4\x8djih morskih je\xc5\xbekov, saj zraste okoli 12 centimetrov. Oklep je temnovijoli\xc4\x8dne barve, kroglast in nekoliko splo\xc5\xa1\xc4\x8den le na spodnji (ustni) strani. Bodice so kratke in tope ter obi\xc4\x8dajno vijoli\xc4\x8daste z belimi konicami, najdejo pa se tudi primerki z rde\xc4\x8dkastimi, rjavimi ali povsem belimi bodicami.\n_START_SECTION_\nRaz\xc5\xa1irjenost\n_START_PARAGRAPH_\nJe\xc5\xbeek \xc5\xbeivi v Sredozemskem morju in vzhodnem Atlantskem oceanu. Precej raz\xc5\xa1irjen je tudi v Jadranskem morju. Najdemo ga na globini med 3 in 30 metri (lahko tudi globlje) na pe\xc5\xa1\xc4\x8deni ali skalnati podlagi ter med livadami morskih trav. Pogosto se pokriva s \xc5\xa1kolj\xc4\x8dnimi lupinami, ostanki morske trave in kamen\xc4\x8dki.'